รื้อกฎซื้อขายหุ้นคืน
ตลาดหลักทรัพย์แก้เกณฑ์ บจ.ซื้อขายหุ้นคืน ป้องกันการชี้นำราคาหุ้น เปิดรับฟังความคิดเห็นถึง 19 เม.ย.นี้
11 ส.ค. 2554

ตลาดหลักทรัพย์แก้เกณฑ์ บจ.ซื้อขายหุ้นคืน ป้องกันการชี้นำราคาหุ้น เปิดรับฟังความคิดเห็นถึง 19 เม.ย.นี้ 
ตลาดหลักทรัพย์แห่งประเทศไทย ได้เปิดรับฟังความคิดเห็น (เฮียริง) เกี่ยวกับการปรับปรุงเกณฑ์การกำหนดราคาเสนอซื้อหรือขายของการซื้อหุ้นคืนจนถึงวันที่ 19 เม.ย.นี้ โดยข้อเสนอใหม่จะปรับกรอบราคาเสนอซื้อไม่เกินกว่า 5% และกรณีเสนอขายหุ้นต้องไม่ต่ำกว่า 5% ของราคาปิดเฉลี่ย 5 วันทำการก่อนหน้า หรือ 1 ช่วงราคาแล้วแต่ราคาใดจะสูงกว่า 
สาเหตุที่ต้องปรุงปรับ เพราะเห็นว่ากรอบที่ใช้อยู่ในปัจจุบันกรณีราคาเสนอซื้อไม่เกินกว่า 10% และเสนอขายหุ้นไม่ต่ำกว่า 15% ของราคาปิดเฉลี่ย 5 วันทำการก่อนหน้า อาจมีข้อสงสัยว่าบริษัทจดทะเบียน (บจ.) จะส่งคำสั่งในลักษณะเป็นการชี้นำราคาหุ้นของบริษัทเองได้ จึงต้องทบทวนความเหมาะสม เพื่อให้การซื้อหุ้นคืนเป็นไปตามราคาตลาด และทาง บจ.เองจะมีความยืดหยุ่นในการซื้อหรือขายหุ้นคืน
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย เปิดเผยว่า เหตุที่ปรับปรุงเนื่องจากเห็นว่าไม่จำเป็นต้องเปิดกว้างช่วงราคาในการซื้อหุ้นคืน และจากข้อมูลที่ผ่านมาก็เห็นว่า บจ.ส่วนใหญ่ไม่ได้ใช้ราคาเกินระดับ 5% 
“หากจะให้เป็นประโยชน์ต่อบริษัท ตามหลักการแล้วก็ไม่ควรใช้ราคาสูงกว่าตลาดเกินควร และในต่างประเทศก็ไม่ได้สูงเช่นกัน” นายศักรินทร์ กล่าว 
ที่ผ่านมา บจ.ประกาศจัดทำโครงการซื้อหุ้นคืนทั้งสิ้น 95 โครงการ และมีการซื้อคืนจริง 80 โครงการ โดยซื้อผ่านตลาดหลักทรัพย์จำนวน 76 โครงการ มูลค่าการซื้อคืนรวม 16,064 ล้านบาท ทั้งนี้ประมาณ 90% ได้ใช้ราคาน้อยกว่าหรือเท่ากับ 5% ของราคาปิดเฉลี่ย
ขณะที่ บจ.มีการขายหุ้นคืนจำนวน 26 โครงการ ทำผ่านตลาด 23 โครงการ คิดเป็นมูลค่ารวม 3,637 ล้านบาท และลดทุนจดทะเบียน 20 โครงการ โดย บจ.สัดส่วน 98% ใช้ราคาน้อยกว่าหรือเท่ากับ 5%